ທ່ານມາຕິນ ຊາດິກ ຜູ້ຕາງໜ້າພິເສດອົງການຄວາມໝັ້ນຄົງແລະການຮ່ວມມືເອີລົບກ່າວທີ່ນະຄອນຫຼວງມິງປະເທດເບຣາລູຊີໃນວັນທີ 29 ພະຈິກນີ້ວ່າ, ບັນດາຝ່າຍທີ່ປະທະກັນຢູ່ພາກຕາເວັນອອກຂອງອູແກຣນເຫັນພ້ອມແລກປ່ຽນຊະເລີຍເສິກ.
ມື້ດຽວກັນ, ໜ່ວຍປະສານງານສາມຝ່າຍ ຄື ອູແກຣນ, ອົງການຄວາມໝັ້ນຄົງ ແລະການຮ່ວມມືເອີລົບ ແລະຣັດເຊຍກ່ຽວກັບບັນຫາອູແກຣນໄດ້ເຈລະຈາກັນຕາມທຳນຽມຢູ່ນະຄອນຫຼວງມິງ. ຈາກນັ້ນ ທ່ານຊາດິກກໍໄດ້ອ່ານຖະແຫຼງການໃນພິທີຖະແຫຼງຂ່າວຫຼັງການເຈລະຈາວ່າ, ໜ່ວຍປະສານງານສາມຝ່າຍໄດ້ຢືນຢັນຕໍ່ໜ້າຜູ້ຕາງໜ້າເຂດດອນເນສກາຢາ ແລະ ເຂດລູກັນສ໌ວ່າ, ບັນດາຝ່າຍຈະປຶກສາຫາລືລາຍລະອຽດແລະວັນເວລາແລກປ່ຽນຊະເລີຍເສິກຕາມບັນຊີລາຍຊື່ທີ່ຜ່ານການສຳຫຼວດ.
ທ່ານຊາດິກກ່າວຕື່ມວ່າ, ໃນການເຈລະຈາຍັງໄດ້ເນັ້ນປຶກສາຫາລືການປ້ອງກັນຄວາມປອດໄພຂອງປະຊາຊົນຢູ່ເຂດປະທະກັນ ແລະປະຕິບັດຕາມສັນຍາຢຸດຍິງ.